
Olvasási, szövegértési képességek és a munkamemória komponenseinek összefüggései 9-12 éves gyermekeknél

Kutatásom célja az volt, hogy olyan tanulási zavarral élő gyermekek nyelvi és kognitív képességeit felmérjem, akiknek eredményeit összehasonlítottam azonos biológiai korú (9-10-12 évesek) tipikus nyelvi fejlődésű gyermekek teljesítményeivel, valamint egy évvel későbbi saját fejlődés-mutatóikkal is. A vizsgálatok ezen felül olvasási és szövegértési, valamint feldolgozási és morfoszintaktikai képességeiket is felmérték.
A verbális munkamemória és a szófelismerést vizsgáló eljárások számítógépes program segítségével (iLab, Lukács és mtsai 2010), míg a globális olvasási teljesítményhez (iLab, Lukács és mtsai, 2010) és a mondatismétléshez (MAMUT, Lukács, Kas, 2006) köthető feladatok papíron és hanganyagon lettek rögzítve.
A vizsgálatok előtt feltételeztem a két csoport között munkamemória-kapacitásbeli, mentális lexikon és feldolgozási szintek közötti különbséget. Az eredmények igazolták, hogy az első vizsgálatot illetően minden feladatban a tipikus nyelvi fejlődésű gyermekek értek el kedvezőbb eredményt. Az egy évvel későbbi második vizsgálatban, melyben csak a tanulási zavarral élő gyermekek fejlődését vizsgáltam, javulás figyelhető meg korábbi teljesítményükhöz képest. A mentális lexikon aktivitása viszont kimagaslóan javult.
Megállapítható, hogy a kognitív képességek fejlettsége alapjában befolyásolja a lexikon, a feldolgozás, az olvasási és a szövegértési teljesítményt is. Megfigyelhető, a fonológiai hurok lezárulásának "kritikus szakaszában" (főképp a 10 évesek) lévő korosztály tagjai gyengébben teljesítenek a vizsgálóeljárások mindegyik szintjén, a fejletlen ismétlési mechanizmusuknak köszönhetően.
Kutatásom foglalkozik elsőként egy kísérleti fázisban lévő felnőtt diszlexia-teszt gyermekekre adaptált változatával, mely egyszerre mér nyelvi és kognitív képességeket, valamint globális olvasási teljesítményt, melynek segítségével a dekódolási és szövegértési képességek is feltérképezhetők.



